CELEX: 32014R0219
Language: bg
Date: 2014-03-07 00:00:00
Title: Регламент (ЕС) № 219/2014 на Комисията от 7 март 2014 година за изменение на приложение I към Регламент (ЕО) № 854/2004 на Европейския парламент и на Съвета по отношение на специфичните изисквания за следкланичния преглед на домашни свине  текст от значение за ЕИП

8.3.2014   
            
            
               BG
            
            
               Официален вестник на Европейския съюз
            
            
               L 69/99
            
         
      РЕГЛАМЕНТ (ЕС) № 219/2014 НА КОМИСИЯТА
   
   от 7 март 2014 година
   за изменение на приложение I към Регламент (ЕО) № 854/2004 на Европейския парламент и на Съвета по отношение на специфичните изисквания за следкланичния преглед на домашни свине
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (1), и по-специално член 17, параграф 1 и член 18, точка 7 от него,
   като има предвид, че:
   
               (1)
            
            
               С Регламент (ЕО) № 854/2004 се определят специфични правила за организирането на официален контрол върху продуктите от животински произход. В него се предвижда, inter alia, държавите членки да гарантират, че официалният контрол по отношение на прясното месо се извършва в съответствие с изискванията на приложение I към посочения регламент. В Регламент (ЕО) № 854/2004 се предвижда също така, че официалният ветеринарен лекар извършва инспекционни задачи в кланици, предприятия за производство на месо от дивеч и транжорни, които пускат на пазара прясно месо в съответствие със, inter alia, специфичните изисквания на раздел IV от приложение I към същия регламент.
            
         
               (2)
            
            
               В приложение I, раздел IV, глава IV, част Б от Регламент (ЕО) № 854/2004 се определят специфичните изисквания по отношение на следкланичния преглед на домашни свине.
            
         
               (3)
            
            
               На 3 октомври 2011 г. Европейският орган за безопасност на храните (ЕОБХ) прие научно становище относно рисковете за общественото здраве, които трябва да бъдат включени в обхвата на прегледа на месо (свинско) (2), в което бе направено заключението, че изискваните понастоящем палпация и разрез при следкланичния преглед предполагат риск от кръстосано замърсяване с бактериални агенти.
            
         
               (4)
            
            
               ЕОБХ също така стигна до заключението, че палпацията или разрезът, използвани понастоящем при следкланичните прегледи, следва да бъдат премахнати за свине, които са били подложени на рутинно клане, тъй като рискът от кръстосано микробно замърсяване е по-висок от риска, свързан с евентуалното намаляване на констатациите на случаи, търсени с помощта на тези техники. Използването на тези ръчни техники по време на следкланичния преглед следва да бъде ограничено до случаи на съмнение при свине, породено, inter alia, при следкланичен външен оглед, при който се констатират съответните отклонения.
            
         
               (5)
            
            
               С оглед на становището на ЕОБХ е целесъобразно да се изменят специфичните изисквания за следкланичния преглед на домашни свине, посочени в приложение I, раздел IV, глава IV, част Б от Регламент (ЕО) № 854/2004.
            
         
               (6)
            
            
               Когато епидемиологичните или други данни от животновъдния обект на произход на животните, информацията за хранителната верига или констатациите от предкланичния преглед или следкланичния външен оглед, при който са констатирани съответните отклонения, сочат евентуално наличие на рискове за общественото здраве, здравето на животните или хуманното отношение към тях, официалният ветеринарен лекар следва да има възможността да реши каква палпация и какъв разрез трябва се извършат по време на следкланичния преглед, за да се реши дали месото е годно за консумация от хора.
            
         
               (7)
            
            
               Изискванията, предвидени в настоящия регламент, изменят Регламент (ЕО) № 854/2004, което е свързано с адаптиране на настоящите практики както за стопанските субекти в областта на храните, така и за компетентните органи. С оглед на това е целесъобразно да се предвиди отложено прилагане на настоящия регламент.
            
         
               (8)
            
            
               Поради това Регламент (ЕО) № 854/2004 следва да бъде съответно изменен.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът не възразиха срещу тях,
            
         ПРИЕ НАСТОЯЩИЯ РЕГЛАМЕНТ:
   Член 1
   В приложение I, раздел IV, глава IV от Регламент (ЕО) № 854/2004 част Б се заменя със следното:
   
      „Б.   СЛЕДКЛАНИЧЕН ПРЕГЛЕД
      
                  1.
               
               
                  Кланичните трупове и вътрешните органи на свинете преминават през следните процедури при следкланичния преглед:
                  
                              а)
                           
                           
                              външен оглед на главата и гърлото; външен оглед на устата, глътката и езика;
                           
                        
                              б)
                           
                           
                              външен оглед на белия дроб, трахеята и хранопровода;
                           
                        
                              в)
                           
                           
                              външен оглед на перикарда и сърцето;
                           
                        
                              г)
                           
                           
                              външен оглед на диафрагмата;
                           
                        
                              д)
                           
                           
                              външен оглед на черния дроб и на чернодробните и панкреасните лимфни възли (Lnn. portales);
                           
                        
                              е)
                           
                           
                              външен оглед на стомашно-чревния тракт, мезентериума, стомашните и мезентериалните лимфни възли (Lnn. gastrici, mesenterici, craniales и caudales);
                           
                        
                              ж)
                           
                           
                              външен оглед на далака;
                           
                        
                              з)
                           
                           
                              външен оглед на бъбреците;
                           
                        
                              и)
                           
                           
                              външен оглед на плеврата и перитонеума;
                           
                        
                              й)
                           
                           
                              външен оглед на гениталните органи (с изключение на пениса, ако вече е отстранен);
                           
                        
                              к)
                           
                           
                              външен оглед на вимето и прилежащите му лимфни възли (Lnn. supramammarii);
                           
                        
                              л)
                           
                           
                              външен оглед на пъпа и на ставите на младите животни.
                           
                        
            
                  2.
               
               
                  Официалният ветеринарен лекар пристъпва към допълнителни процедури за следкланичен преглед, като извършва разрез и палпация на труповете и на вътрешните органи, когато — по негово мнение — някое от изброените по-долу сочи за евентуално наличие на рискове за общественото здраве, здравето на животните или хуманното отношение към тях:
                  
                              а)
                           
                           
                              проверките и анализа на информацията за хранителната верига, проведени в съответствие с глава II, част A от раздел I;
                           
                        
                              б)
                           
                           
                              констатациите от предкланичния преглед, извършен в съответствие с глава II, част Б от раздел I и част А от настоящата глава;
                           
                        
                              в)
                           
                           
                              резултатите от проверките относно спазването на правилата за хуманно отношение към животните, проведени в съответствие с глава II, част В от раздел I;
                           
                        
                              г)
                           
                           
                              констатациите от следкланичния преглед, извършен в съответствие с глава II, част Г от раздел I и точка 1 от настоящата глава;
                           
                        
                              д)
                           
                           
                              допълнителните епидемиологични данни или други данни от животновъдния обект на произход на животните.
                           
                        
            
                  3.
               
               
                  В зависимост от установените рискове допълнителните процедури при следкланичния преглед, посочени в точка 2, може да включват:
                  
                              а)
                           
                           
                              разрез и преглед на мандибуларните лимфни възли (Lnn. mandibulares);
                           
                        
                              б)
                           
                           
                              палпация на белите дробове и на медиастиналните лимфни възли (Lnn. bifurcationes, eparteriales и mediastinales). Трахеята и главните бронхи трябва да се отворят по дължина, а на белите дробове трябва да се направи напречен разрез в долната третина; тези разрези не са необходими, ако дробовете не са предназначени за консумация от хора;
                           
                        
                              в)
                           
                           
                              разрез на сърцето по дължина така, че да се отворят камерите и да се среже междукамерната преграда;
                           
                        
                              г)
                           
                           
                              палпация на черния дроб и прилежащите му лимфни възли;
                           
                        
                              д)
                           
                           
                              палпация и при необходимост, разрез на стомашните и мезентериалните лимфни възли;
                           
                        
                              е)
                           
                           
                              палпация на далака;
                           
                        
                              ж)
                           
                           
                              разрез на бъбреците и бъбречните лимфни възли (Lnn. renales);
                           
                        
                              з)
                           
                           
                              разрез на прилежащите на вимето лимфни възли;
                           
                        
                              и)
                           
                           
                              палпация на пъпа и ставите на младите животни и при необходимост, разрез на пъпа и отваряне на ставите.“
                           
                        
            
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   Прилага се от 1 юни 2014 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 март 2014 година.
      
         
            За Комисията
         
         
            Председател
         
         José Manuel BARROSO
         
      
   
   
      (1)  ОВ L 139, 30.4.2004 г., стр. 206.
   
      (2)  Експертни групи на ЕОБХ по биологични опасности, по замърсителите в хранителната верига, по здравето на животните и хуманното отношение към тях, Научно становище относно рисковете за общественото здраве, които да бъдат включени в обхвата на прегледите на месо (свинско) (Scientific Opinion on the public health hazards to be covered by inspection of meat (swine), EFSA Journal (Бюлетин на ЕОБХ) 2011 г.; 9(10):2351.